Melyik történetből jöttem?
Bibliai történetkereső, történetépítő játék 

Játékterv: Miklya Zsolt
Grafika: Ábrahám János

Tartalom
•	2×72 db játékkártya:
o	72 ószövetségi történet
o	72 újszövetségi történet
•	szabályfüzet

Játékleírás
A játékkártyákon egy-egy bibliai történet kulcsszavai szerepelnek (a szabályleírásban kulcsszónak vagy szónak nevezzük a több tagú kifejezéseket is). Minden kártyán 9 kulcsszót találunk, a konkrét, tárgyias jelentéstől az elvontig, három nehézségi szint szerint csoportosítva: 
1.	konkrét, tárgyi
2.	dinamikus, cselekvő
3.	elvont, fogalmi

Például:

Az özönvíz vége – 1Mózes 8–9

1/a. 	holló 
1/b. 	galamb
1/c. 	olajág

2/a.	megfeneklett
2/b.	nyüzsögjenek
2/c.	oltárt épített

3/a.	kedves illat
3/b.	megáldotta
3/c.	a szövetség jele

A történetek kitalálása során nemcsak a kártyán szereplő történetcím fogadható el, hanem a vele azonos tartalmú megfogalmazás is. Játék előtt érdemes a kártyapaklikat szűkíteni a játékosok bibliaismerete, illetve a célzott bibliai tematika alapján.

Játékszabályok

Szóra szó
Hány kulcsszóból találod ki, hogy melyik történetről van szó? A soron következő játékos a kitaláló, az előtte lévő játékos az olvasó. A kitaláló húz egy kártyát, és odaadja az olvasónak. A kitaláló kér egy kulcsszót, a kód megnevezésével. Pl.: 1/b. Az olvasó felolvassa. A kitaláló rákérdezhet a történetre, vagy kérhet új szót. Ha rákérdezett, de nem találta ki, újabb szót kell kérnie, és csak utána kérdezhet rá újra. Egy játékkörben csak háromszor kérdezhet rá a történetre, viszont annyi szót kérhet, amennyire szüksége van (akár mind a 9-et). A kitaláló annyi pontot kap, ahányadik szónál kitalálja a történetet. Ha pl. két kulcsszó után kitalálja, akkor 2 pontos a kísérlet. 10 pontos a kísérlet akkor, ha nem sikerül kitalálni 9 kulcsszóból vagy 3 tippelésből sem a történetet. Tehát minden sikertelen kísérlet 10 pontos. Pl. kikért a játékos 5 kulcsszót, de rákérdezett 3-szor, és nem találta ki a történetet. Nincs több lehetősége a rákérdezésre, ezért 10 pontot kap. Körönként az a győztes, aki a legkevesebb pontot kapja. Több körön keresztül a pontok összértéke dönt. Az egyszer már használt kártyákat újra játékba hozni nem lehet, akkor sem, ha nem találták ki a történetet.

Mozdulatra mozdulat
A játékosok párban vannak. Legalább két pár versenyez egymással. A párok egyik tagja a kitaláló, másik a mutogató. A mutogató húz egy kártyát, megnézi, és kiválaszt egy kulcsszót, amit a legjobban el tud mutogatni, illetve legjellemzőbbnek talál a történetre. Mozdulatokkal próbálja elmutogatni a társának. Ha sikerül, és megvan a szó, a társa rákérdezhet a történetre is. Ha ez alapján még nem találta ki a történetet, a mutogató elmutat egy új szót. Addig folytatják, míg sikerül kitalálni a történetet. (A kitalált kulcsszavakat érdemes leírni.) A másik pár hasonlóképpen folytatja. Cél: minél kevesebb kulcsszóból kitalálni a történetet. A győzelemhez tehát jó kulcsszó-választás, mutogatás és felismerés, illetve bibliaismeret is szükséges.
A játékban benne van az a veszély, hogy egy-egy akció, illetve a történet kitalálása nagyon hosszúra nyúlik. A mutogatást ezért időkorláthoz lehet kötni (pl. 2 perc után sikertelen). Egy-egy kulcsszó kitalálása után pedig érdemes váltani: ilyenkor másik páros következik, akkor is, ha még nem sikerült kitalálni a történetet. Amelyik páros kitalálta a történetet, az a következő körben új kártyát húzva folytathatja a játékot.

Történet-activity
A játékfelállás hasonló, mint az előbbi esetben: párok versenyeznek egymással, a pár egyik tagja közvetít, a másik próbálja kitalálni az adott kulcsszót és a kulcsszavak alapján a történetet. (Kártyánként lehet közvetítőt és kitalálót váltani.) A szóközvetítés módja most háromféle lehet, a kártyák nehézségi szintjének megfelelően: 
1.	szint: rajzolni kell; beszéd és jelbeszéd, szám- és betűírás nélkül;
2.	szint: mutogatni kell; beszéd és zajkeltés, tárgyakra való rámutatás nélkül;
3.	szint: szóban kell körülírni; a keresett szó vagy annak részeinek kiejtése nélkül.
A kulcsszó/kifejezés a közvetítés során részekre tagolható, és külön-külön is közvetíthető. A körülírás esetében a kitalálandó történet címe, annak részei, vagy a történetre való konkrét utalás sem hangozhat el. Ez a játékosoktól önfegyelmet, és a vitás esetek eldöntésére játékvezetői felügyeletet igényel.
A játék menete minden egyéb vonatkozásban megegyezik a Mozdulatra mozdulat c. játékkal.

Történetben történet
Együttműködő változat:
A játékosok párban vannak, egy elbeszélő és egy kitaláló. Az elbeszélő húz egy kártyát, aminek a kulcsszavait beleépíti egy rövid kis történetbe, és elmondja a társának. Nem a bibliai történet kell elmondania, hanem bármilyen valós vagy elképzelt történetet, mesét. Az összes kulcsszót fel kell használnia, de a bibliai történet címe vagy a cím szavai nem szerepelhetnek az elmondott történetben. A felhasznált szavakat toldalékkal láthatja el, illetve a toldalékot megváltoztathatja. A kitaláló megpróbálja kitalálni, mely bibliai történet kulcsszavai rejtőznek a hallott történetben. Hármat találgathat. A másik pár hasonlóképpen folytatja. Több körön keresztül játszanak, a páros tagjai felváltva lesznek elbeszélők és kitalálók. A végén az a páros győz, akinek több történetet sikerült kitalálnia.

Harcos változat:
Az elbeszélő és a kitaláló nem együtt vannak, hanem egymás ellen játszanak. Az elbeszélő most is beépíti a kulcsszavakat egy új történetbe, de próbálja úgy elrejteni, hogy ezzel megnehezítse a kitaláló dolgát. Ennek ellenére valamennyi kulcsszót ki kell mondania. A kitaláló most is hármat találgathat. Az a játékos győz, akinek több történetet sikerült kitalálnia. 
Akár csapatban is játszható, ahol egyvalaki az elbeszélő, a többiek a kitalálók. Az a játékos kap pontot, aki hamarabb kitalálja a történetet, majd a következő körben ő lesz az elbeszélő.

Szóadogató
A játékosok páronként játszanak, egyikük az adogató, a másik az elbeszélő. Az adogató húz egy kártyát, megmondja a bibliai történet címét, és kiválaszt egy kulcsszót. Az elbeszélőnek ezt bele kell építenie a kezdő mondatba, majd folytatni a történetet. Az adogató időnként mond egy új kulcsszót, aminek a következő mondatban szerepelnie kell. Akkor is, ha már elhangzott. Így a történet lehet, hogy furcsa kanyarokat vesz, de úgy kell végigmondani, hogy az adogató által megadott sorrendben hangozzanak el a kulcsszavak. Ez a teljesítmény nehezen mérhető, így nem is a versengés a lényeg, hanem a történetmesélés játékos izgalma. Ha mégis mérni szeretnénk, a játékvezető vagy zsűri pontozással értékelheti a teljesítményt: minden helyesen beillesztett szó 1 pont, a jó stílusú, jól elmondott történet plusz 1 pont, tehát max. 10 pont szerezhető egy alkalommal. (Itt a magasabb pontszám az értékesebb.)

Történetmesélő tabuszavakkal 
A történet kártyán található kulcsszavai most tabunak számítanak. A játékos húz egy kártyát, és rövid gondolkodás után  úgy kell a történetet elmesélnie, hogy a tabuszavak nem szerepelhetnek benne. Azokat szinonimákkal, más nyelvi szerkezetekkel helyettesítheti, vagy körülírhatja. A mellette ülő játékos is figyeli a kártyát, és jelzi, ha téveszt, vagyis kimond egy szót a kártyáról. Minden kimondott tabuszóért egy hibapontot kap a játékos. 
A történetmondás folyamatosságára, stílusára is ügyelni kell, a tabuszavak megfelelő helyettesítése mellett ezt is értékelhetjük, ezért a játékvezető egy plusz pontot adhat. A következő játékos hasonlóképpen folytatja. Több körön keresztül játszanak, a végén az a játékos győz, akinek kevesebb hibapontja van.

Történetnyomozó 
Egy ismeretlen bibliai történet nyomai szerepelnek a játékkártyán. (Ismert történetekkel ez a játékverzió nem működik.) A játékos a cím és a kulcsszavak segítségével próbáljon meg felépíteni egy lehetséges történetet, amibe a kulcsszavakat is be kell építenie. Nyomozása annál sikeresebb, minél jobban megközelíti a megoldása az eredetit. A végén a játékvezető vagy egy játékostárs mondja el vagy olvassa fel az eredeti történetet.
A nyomozás legtöbbször csapatmunka, ezért a játékosok párban vagy kiscsoportban is együttműködhetnek. Beszéljék meg az összefüggéseket a rendelkezésre álló információk alapján, majd építsenek fel együtt egy logikus történetet. A sikert itt is az eredeti történet minél jobb megközelítése jelenti. 

Alkalmazási lehetőségek hittanórán:

Történet-ismerkedő
Szövegértő és -feldolgozó játék: A gyerekek még nem ismerik a kártyán szereplő bibliai történetet, kis csoportokban dolgoznak. Megkapják a kártyát, aminek kulcsszavait kell felfedezni a történetben. Az igehely alapján keressék meg és olvassák el a történetet a Bibliából. Megtalálják-e a kulcsszavakat? Milyen szövegösszefüggésben szerepelnek? Mit jelentenek az adott helyen? Milyen kulcsszavakat emelnének még ki a történetből? Készítsenek egy hasonló játékkártyát új kulcsszavakkal. Végül a csoportok hasonlítsák össze a kártyáikat.

Szóra szó
Motiváló és előkészítő játék: A hitoktató kiválaszt néhány szót a kártyáról, és körülírással vagy szinonimával bemutatja őket. A gyerekeknek ki kell találni, pontosan meg kell nevezni az adott szót. Ha sikerült, megerősítésül a hitoktató táblára tűzheti vagy kivetítheti a szavakat. Ezeket kell majd a gyerekeknek megfigyelni a történetben.

Mozdulatra mozdulat
Motiváló és előkészítő játék: Hasonló az előző kitalálós játékhoz, csak most mozdulatokkal kell bemutatni a kiválasztott szavakat, a mutogatók lehetnek gyerekek. A kitalált szavakat kell majd megfigyelni a történetben.

Történet-activity
Motiváló, előkészítő és szövegértést fejlesztő játék: A történet néhány kulcsszavát activity játéklehetőségekkel mutatja be a hitoktató a gyerekeknek, amivel felkelti és irányítja a figyelmet. A történetből a gyerekek is emeljenek ki kulcsszavakat, és mutassák be egymásnak. Így a játék során egy aktivizált szókészlet keletkezik a történetből.

Történetben történet
Szövegértést fejlesztő, alkalmazó játék: A gyerekek megismerik a történetet. Ha a hitoktató meséli, ügyeljen rá, hogy a kulcsszavak hangozzanak el. Majd valaki (egy jó mesélő gyerek vagy a hitoktató) a kártyán található kulcsszavakat beépíti egy másik történetbe. A többieknek fel kell fedezni a szavakat. Megtalálják-e mindet? 
Ismétlő játékként is játszhatjuk a már ismert történetek kártyáival és szókészletével.

Szóadogató
Ismétlő-feldolgozó játék: A gyerekek párban játszanak, ahol a kulcsszavak random történetbe építésével építik fel újra a történetet. Mindez nemcsak a történet ismeretét, hanem nyelvi rugalmasságot, kreativitást is igényel, illetve ezt is fejleszti.

Történetmesélő 
Ismétlő-feldolgozó játék: Egy vállalkozó gyerek húz vagy kap egy kártyát, és elolvassa a bibliai történet kulcsszavait. Rövid gondolkodás után el kell mesélnie a történetet úgy, hogy valamennyi kulcsszót helyes szövegösszefüggésben használja.
A gyerekek párban is játszhatnak, akár párhuzamosan egymás mellett. Húznak vagy kapnak egy kártyát. Egyikük a kulcsszavak beépítésével meséli el társának a történetet. A társa szintén a történetet meséli el, de a kulcsszavak most tabunak számítanak. Tehát más szavakkal kell a történetet megfogalmaznia.

Történetnyomozó
Motiváló, előkészítő és feldolgozó játék: A történetnyomozás első lépéseként a cím és a kulcsszavak segítségével a gyerekek közösen alkotnak egy lehetséges történetet. Majd csoportmunkában megismerkednek a bibliai történettel, és megvizsgálják, mennyire hasonlít az ő történetükre, illetve mit jelentenek ott a kulcsszavak. 

Történetek az Ószövetségből:

1.	A világ teremtése – 1Mózes 1
2.	Az ember teremtése – 1Mózes 1,26 – 2,7
3.	Az Édenkertben – 1Mózes 2
4.	A bűneset – 1Mózes 3 
5.	Nóé bárkája és az özönvíz – 1Mózes 6–7
6.	Az özönvíz vége – 1 Mózes 8–9
7.	Bábel tornya – 1Mózes 11,1–9 
8.	Ábrahám elhívása – 1Mózes 11,26 – 12,9
9.	Isten szövetséget köt Ábrahámmal – 1Mózes 17
10.	Sodoma elpusztítása 1Mózes 18,16 – 19,29
11.	Izsák születése 1Mózes 21,1–8
12.	Ábrahám áldozata a Mórijjá hegyén – 1Mózes 22,1–19
13.	Izsák feleségül veszi Rebekát – 1Mózes 24
14.	Jákób és Ézsau – 1Mózes 25,19–34
15.	Jákób csalással szerzi meg az apai áldást – 1Mózes 27
16.	Jákób álma és fogadalma – 1Mózes 28
17.	Jákób Lábánnál, Jákób házassága – 1Mózes 29,1 – 30,24 
18.	Jákób tusakodása, kibékülés Ézsauval – 1Mózes 32–33
19.	József álmai – 1Mózes 37
20.	Rabszolgából Egyiptom felügyelője – 1Mózes 39–40
21.	József és testvérei – 1Mózes 42–45
22.	Az egyiptomi szolgaság, Mózes gyermekkora – 2Mózes 1,8 – 2,10
23.	Mózes vétke és menekülése – 2Mózes 2,11–22
24.	Az égő csipkebokor – 2Mózes 3 – 4
25.	A tíz csapás – 2Mózes 7–11
26.	Kivonulás Egyiptomból – 2Mózes 12
27.	Átkelés a Vörös-tengeren – 2Mózes 13,17 – 14,31
28.	Manna és fürjek – 2Mózes 16
29.	Törvényadás a Sínai-hegyen, Tízparancsolat – 2Mózes 19–20 
30.	Az aranyborjú – 2Mózes 32
31.	A tizenkét kém – 4Mózes 13–14
32.	Bálám jövendölése – 4Mózes 22–24
33.	A jerikói kémek és Ráháb – Józsué 2
34.	Csodálatos átkelés a Jordánon – Józsué 3–4 
35.	Jerikó bevétele – Józsué 6
36.	Debóra és Bárák legyőzi Siserát – Bírák 4
37.	Gedeon győzelme – Bírák 6–7
38.	Sámson házassága – Bírák 14
39.	Sámson és Delila – Bírák 16
40.	Naomi és Ruth – Ruth 1–4
41.	Anna imádsága, Sámuel születése – 1Sámuel 1
42.	Sámuel elhívása 1Sámuel 3
43.	Saul, Izráel első királya – 1Sámuel 9–10
44.	Saul bűne – 1Sámuel 15
45.	Sámuel királlyá keni Dávidot – 1Sámuel 16,1–13 
46.	Dávid és Góliát – 1Sámuel 17
47.	Saul Dávid életére tör, Dávid elmenekül – 1Sámuel 19
48.	Dávid megkíméli Saul életét – 1Sámuel 24
49.	Dávid Jeruzsálembe viteti a szövetség ládáját – 2Sámuel 6
50.	Dávid és Betsabé – 2Sámuel 11–12
51.	Absolon lázadása – 2Sámuel 15 19
52.	Salamon bölcsessége – 1Királyok 3
53.	Salamon felépíti a jeruzsálemi templomot – 1 Királyok 5,15 – 6,38
54.	Sába királynője – 1Királyok 10,1–13
55.	Az ország kettészakadása – 1Királyok 11,26 – 12,24
56.	Illés a Kerit-patak mellett és Sareptában – 1Királyok 16,29 – 17,24
57.	A Karmel-hegyi istenítélet – 1Királyok 18
58.	Nábót szőlője – 1Királyok 21,1–16 
59.	Isten magához veszi Illést – 2Királyok 2,1–18
60.	Elizeus csodái – 2Királyok 4,1–37
61.	Elizeus meggyógyítja Naámánt – 2Királyok 5,1–19
62.	Asszír támadás, Ezékiás imája – 2Királyok 18,13 – 19,37
63.	Ezékiás betegsége és gyógyulása – 2Királyok 20,1–11
64.	Jónás a halban és Ninivében – Jónás 1–4
65.	Jósiás és a megtalált törvénykönyv – 2Királyok 22
66.	Jeremiás a fazekasnál – Jeremiás 18
67.	A babiloniak elfoglalják Jeruzsálemet – 2Királyok 25
68.	Dániel és társai a babiloni király udvarában – Dániel 1
69.	Három férfi a tüzes kemencében – Dániel 3
70.	Dániel az oroszlánok vermében – Dániel 6
71.	Eszter királyné története – Eszter 2–7
72.	Jeruzsálem újjáépítése – Nehémiás 1–6

Történetek az Újszövetségből:

1.	Keresztelő János születésének ígérete – Lukács 1,5–25
2.	Angyali üdvözlet – Lukács 1,26–38
3.	Mária Erzsébetnél – Lukács 1,39–56
4.	Keresztelő János születése – Lukács 1,57–80
5.	Jézus születése – Lukács 2,1–7
6.	A pásztorok imádják a Gyermeket – Lukács 2,8–20
7.	Jézus bemutatása a templomban, Simeon és Anna – Lukács 2,21–39
8.	A napkeleti bölcsek – Máté 2,1–12
9.	Menekülés Egyiptomba, a betlehemi gyermekgyilkosság – Máté 2,13–18
10.	A tizenkét éves Jézus a templomban – Lukács 2,40–52
11.	Keresztelő János – Máté 3,1–12 (Márk 1,2–8; Lukács 3,1–18)
12.	János megkereszteli Jézust – Máté 3,13–17 (Márk 1,9–11; Lukács 3,21–22)
13.	Jézus megkísértése a pusztában – Máté 4,1–11 (Márk 1,12–13; Lukács 4,1–13)
14.	A csodálatos halfogás – Lukács 5,1–11
15.	A kánai menyegző – János 2,1–11
16.	A kősziklára és a homokra épített ház – Máté 7,24–27 (Lukács 6,47–49)
17.	A béna meggyógyítása – Márk 2,1–12 (Máté 9,1-8; Lukács 5,17–26)
18.	Jairus leányának feltámasztása – Márk 5,21–43 (Máté 9,18–26; Lukács 8,40–56)
19.	Jézus meggyógyítja a százados szolgáját – Máté 8,5–13 (Lukács 7,1–10) 
20.	A naini ifjú feltámasztása – Lukács 7,11–17
21.	A bűnös nő megkeni Jézus lábát – Lukács 7,36–50 
22.	A magvető – Máté 13,3–9.18–23 (Márk 4,3–9.14–20; Lukács 8,5–8.11–15)
23.	A konkoly és a búza – Máté 13,24–30.36–43
24.	Jézus lecsendesíti a tengert – Márk 4,35–41 (Máté 8,23–27; Lukács 8,22–25)
25.	Ötezer ember megvendégelése – Máté 14,13–23 (Márk 6,30–46; Lukács 9,10–17; János 6,1–15)
26.	Jézus a tengeren jár – Máté 14,24–36 (Márk 6,47–56; János 6,16–21)
27.	Jézus megáldja a gyermekeket – Márk 10,13–16 (Máté 19,13–15; Lukács 18,15–17)
28.	A jó pásztor – János 10,1–21
29.	Az irgalmas samaritánus – Lukács 10,25–37
30.	Márta és Mária – Lukács 10,38–42
31.	A gonosz szolga példázata – Máté 18,21–35
32.	A nagy vacsora – Lukács 14,15–24
33.	Az elveszett juh – Lukács 15,1–7
34.	Az elveszett drahma – Lukács 15,8–10 
35.	A tékozló fiú – Lukács 15,11–32
36.	A tíz leprás meggyógyítása – Lukács 17,11–19
37.	Lázár feltámasztása – János 11,1–46
38.	A vak Bartimeus meggyógyítása – Márk 10,46–52 (Lukács 18,35–43)
39.	Zákeus, a vámszedő – Lukács 19,1–10
40.	Jézus bevonul Jeruzsálembe – Márk 11,1–11 (Máté 21,1–11; Lukács 19,29–44; János 12,12–19)
41.	Az özvegyasszony két fillérje – Márk 12,41–44 (Lukács 21,1–4)
42.	Jézus megkenetése Betániában – János 12,1–8 (Máté 26,6–13; Márk 14,3–9)
43.	A tíz szűz – Máté 25,1–13
44.	A lábmosás – János 13,1–20
45.	Az utolsó vacsora – Márk 14,12–25 (Máté 26,17–29; Lukács 22,7–23; János 13,21–30)
46.	A Gecsemáné-kertben – Lukács 22,39–46 (Máté 26,36–46; Márk 14,32–42)
47.	Jézus elfogatása – Máté 26,47–56 (Márk 14,43–52; Lukács 22,47–53; János 18,1–11)
48.	Jézus a nagytanács előtt – Máté 26,57–68 (Márk 14,53–65; Lukács 22,66–70; János 18,19–23)
49.	Péter megtagadja Jézust – Máté 26,69–75 (Márk14,66–72; Lukács 22,54–62)
50.	Jézus Pilátus előtt, Jézus és Barabbás – Máté 27,11–26 (Márk 15,2–15; Lukács 23,1–5.17–25; János 18,33–40; 19,4–16)
51.	Jézus kereszthalála – Márk 15,20–41 (Máté 27,31–56; Lukács 23,26–49; János 19,16–30)
52.	Jézus temetése – Márk 15,42–47; János 19,38–42 (Máté 27,57–61; Lukács 23,50–55)
53.	Jézus feltámadása – Máté 28,1–10 (Márk 16,1–11; Lukács 24,1–12; János 20,1–18)
54.	Az emmausi tanítványok – Lukács 24,13–35
55.	Jézus megjelenik Tamásnak – János 20,24–29
56.	Péter találkozása a feltámadt Jézussal – János 21,12–19
57.	Jézus mennybemenetele – ApCsel 1,4–14 (Márk 16,19–20; Lukács 24,50–53)
58.	A Szentlélek kitöltetése – ApCsel 2,1–13 
59.	A sánta meggyógyítása az Ékes-kapuban – ApCsel 3,1–10
60.	Az apostolok fogsága és szabadulása – ApCsel 5,17–32.40–42
61.	István elfogása és megkövezése – ApCsel 6,8–15; 7,54–60
62.	Fülöp és az etióp kincstárnok – ApCsel 8,26–40
63.	Pál apostol megtérése – ApCsel 9,1–30
64.	Péter Joppéban, Tábita meggyógyítása – ApCsel 9,36–42
65.	Kornéliusz és Péter látomása – ApCsel 10
66.	Péter megszabadul a börtönből – ApCsel 12,6–19
67.	Pál meggyógyít egy sántát Lisztrában – ApCsel 14,8–20 
68.	Pál Filippiben – ApCsel 16,11–40
69.	Pál beszéde Athénben – ApCsel 17,16–34
70.	Pál Efezusban – ApCsel 19,23–40 
71.	Pál Jeruzsálemben – ApCsel 21,17 – 22,30  
72.	Vihar és hajótörés – ApCsel 27,1–44